石排山渡行
作者：蔡肇
朝代：宋

paragraphs: 中泠之西古石排，狂波悍浪何能摧。
顛崖骨立不受土，草木堅瘦知誰栽。
長蛇怒結花磥磈，蒼隼饑嘯寒毰毸。
舟師雨汗渡洑水，捩舵失手遭旋雷。
我行十月潮如落，百仞屹立青瓊瑰。
天吳白鯨隠映沒，貝闕珠宮空洞開。
沉沉窟宅閟奇鬼，赤衣駕馬胡爲哉。
羣珠可燬不可照，扶桑羨門歸去來。